*Prijedlog*

Na temelju članka 122. Zakona o proračunu („Narodne novine“ broj 144/21), Pravilnika o postupku zaduživanja te davanja jamstava i suglasnosti jedinica lokalne i područne (regionalne) samouprave („Narodne novine“ broj 67/22) i članka 51. Statuta Grada Drniša („Službeni glasnik grada Drniša“, broj 2/21 i 2/22), Gradsko vijeće Grada Drniša, na \_\_\_\_. sjednici održanoj \_\_\_\_\_\_\_\_\_\_\_ 2025. godine, donijelo je

O D L U K U

o zaduživanju za realizaciju projekta „Izgradnja i opremanje Centra za starije osobe u Gradu Drnišu“

**Članak 1.**

Odobrava se zaduženje Grada Drniša kod Hrvatske banke za obnovu i razvoj uzimanjem dugoročnog kredita u iznosu od 7.000.000,00 EUR u svrhu realizacije kapitalnog projekta „Izgradnja i opremanje Centra za starije osobe Grada Drniša“ pod slijedećim uvjetima:

* iznos glavnice kredita: 7.000.000,00 EUR,
* projekt: Izgradnja i opremanje Centra za starije osobe Drniš
* namjena kredita: građevinski radovi i opremanje,
* valuta kredita: EUR,
* krajnji rok korištenja: do 30.06.2026. godine,
* otplata kredita: 15 godina (s uključene 2 godine počeka),
* rok i način otplate kredita: u 52 jednake uzastopne tromjesečne rate koje dospijevaju zadnjeg dana u mjesecu (1. rata dospijeva 30.09.2028. godine),
* kamatna stopa: 3,21% godišnje, fiksno
* kamatna stopa uz subvenciju: Kamatnu stopu je moguće subvencionirati od strane HBOR-a te bi ista u tom slučaju iznosila 2,43% godišnje, fiksno. Subvenciju kamatne stope moguće je odobravati do iskorištenja sredstava subvencije.
* interkalarna kamata: U razdoblju korištenja kredita na iskorišteni iznos kredita obračunavat će se kamata po metodi i u visini redovne. Kamate se obračunavaju i naplaćuju kvartalno.
* zatezna kamata: U skladu sa važećom Odlukom o kamatnim stopama HBOR-a, promjenjiva.
* naknada za obradu kredita: 0,2% jednokratno, prije prvog korištenja,
* naknadu za rezervaciju sredstava: Ne naplaćuje se,
* prijevremena otplata kredita: moguća je uz prethodnu pisanu obavijest HBOR-u, te uključuje plaćanje naknade za prijevremeni povrat kredita,
* naknada za prijevremenu otplatu kredita: 1% od svote prijevremeno otplaćene glavnice (Na primljena sredstava ESI fondova kojima se umanjuje glavnica kredita HVOR-a, neće se obračunavati i naplaćivati naknada za prijevremeni povrat kredita.)
* instrumenti osiguranja kredita: Zadužnice Grada Drniša.

**Članak 2.**

Ovlašćuje se Gradonačelnik Grada Drniša za zaključivanje Ugovora o kreditu, nakon dobivanja suglasnosti ministra financija.

Ovlašćuje se Gradonačelnik Grada Drniša za izdavanje instrumenata osiguranja: zadužnice.

**Članak 3.**

Stupanjem na snagu ove Odluke stavlja se izvan snage Odluka o zaduživanju za realizaciju projekta „Izgradnja i opremanje Centra za starije osobe u Gradu Drnišu“ od 11. prosinca 2023. godine (KLASA:550-01/23-10/3; URBROJ:2182-6-23-13) objavljena u „Službenom glasniku Grada Drniša“ broj 5/2023.

**Članak 4.**

Ova Odluka stupa na snagu osmog dana od dana objave , a objavit će se u „Službenom glasniku Grada Drniša“.

KLASA: 550-01/23-10/3

URBROJ: 2182-6-25-

Drniš, \_\_\_\_\_\_\_\_\_ 2025.

GRAD DRNIŠ

GRADSKO VIJEĆE

Predsjednik

Tomislav Dželalija, dipl.ing.

O B R A Z L O Ž E NJ E

Zakonska osnova za donošenje ove Odluke sadržana je u članku 122. stavku 1. Zakona o proračunu (NN144/21), kojim je propisano da ako se jedinica lokalne i područne (regionalne) samouprave dugoročno zadužuje najviše do iznosa ukupno prihvatljivog troška projekta sufinanciranog iz sredstava Europske unije, suglasnost daje ministar financija. Postupak dobivanja suglasnosti za zaduživanje od Ministarstva financija, te prilozi i dokumentacija koji se prilažu uz zahtjev uređeni su Pravilnikom o postupku zaduživanja te davanja jamstva i suglasnosti jedinica lokalne i područne (regionalne) samouprave (NN 67/22.).

U Proračunu Grada Drniša za 2025. godinu planiran je kapitalni projekt „Izgradnja i opremanje Centra za starije osobe Grada Drniša“, koji se odnosi na izgradnju i opremanje budućeg Centra za starije osobe u Drnišu.

Gradsko vijeće Grada Drniša donijelo je na svojoj 17. sjednici održanoj 11. prosinca 2023. godine Odluku o zaduživanju za realizaciju projekta „Izgradnja i opremanje Centra za starije osobe u Gradu Drnišu“ (KLASA:550-01/23-10/3; URBROJ:2182-6-23-13), koja je objavljena u „Službenom glasniku Grada Drniša“ broj 5/2023.

Ministarstvo financija je temeljem zahtjeva Grada Drniša za dobivanje suglasnosti za zaduženje kod Hrvatske banke za obnovu i razvitak u iznosu od 4.900.000,00 eura, s rokom otplate kredita od 15 godina uključujući dvije godine počeka, u jednakim mjesečnim ratama, uz fiksnu kamatnu stopu 3,20 % godišnje i jednokratnu naknadu za obradu kredita u visini od 0,2% od iznosa odobrenog kredita istu i odobrilo, te je izdana suglasnost na zaduženje Ministarstva financija (KLASA:403-02/24-01/7, URBROJ: 513-05-06-24-2) dana 6. ožujka 2024. godine.

Sredstva su bila namijenjena za financiranje kapitalnog projekta „Izgradnja i opremanje Centra za starije osobe u Gradu Drnišu“, koji je sufinanciran iz sredstava Europske unije temeljem Ugovora o dodjeli bespovratnih sredstava za projekte koji se financiraju iz Mehanizma za oporavak i otpornost 2021.-2026., broj: NPOO.C4.3.R3-14.01.0016 sklopljenog 2. listopada 2023. godine između Ministarstva rada, mirovinskog sustava, obitelji i socijalne politike, Hrvatskog zavoda za zapošljavanje i Grada Drniša.

Sukladno Ugovoru, ukupni prihvatljivi troškovi navedenog projekta određeni su u iznosu od 10.432.926,70 eura, dok se bespovratna sredstva dodjeljuju u iznosu od 5.454.000,00 eura.

Nakon provedenog otvorenog postupka javne nabave radova za Izgradnju Centra za starije osobe, sve pristigle ponude su bile znatno veće od procijenjene vrijednosti, te smo I. postupak javne nabave poništili, te ponovili postupak javne nabave.

Ponovljeni postupak javne nabave radova na izgradnji Centra za starije osobe u Gradu Drnišu objavljen je 27. srpnja 2024. godine. Rok za dostavu ponuda je bio 4. listopada 2024. godine, te su u danom roku pristigle 2 ponude:

|  |  |  |  |
| --- | --- | --- | --- |
| Red. br. | Ponuditelj | Ukupna cijena bez PDV-a | Ukupna cijena sa PDV-om |
| 1. | RELIANCE d.o.o. Split | 11.582.799,70 EUR | 14.478.499,63 EUR |
| 2. | STRABAG d.o.o. Zagreb | 11.560.788,27 EUR | 14.450.985,34 EUR |

Slijedom svega navedenog, Grad Drniš nije realizirao kreditno zaduženje u HBOR-u u iznosu od 4,9 mil.eura, već smo s početkom ove godine zatražili novu ponudu za kreditno zaduženje u iznosu od 7.000.000,00 eura, s kojim bi uz sufinanciranje Šibensko-kninske županije mogli zatvoriti financijsku konstrukciju i sklopiti ugovor o nabavi radova.

**5.454.000,00** eura osigurano je iz Nacionalnog plana oporavka i otpornosti. Šibensko-kninska županija je kroz I. dodatak Sporazumu o partnerstvu u provedbi projekta „Izgradnja i opremanje Centra za starije osobe Drniš“ osigurala sufinanciranje provedbe projekta „Izgradnja i opremanje Centra za starije osobe u Gradu Drnišu“ u iznosu od 2.000.000,00 eura kroz dvije proračunske godine (2026. i 2027.). Ostatak financijske konstrukcije zatvorio bi se uzimanjem dugoročnog kredita u iznosu od 7.000.000,00 eura.

Za financiranje navedenog, dobivena je indikativna ponuda Hrvatske banke za obnovu i razvoj, koja je u privitku ovog obrazloženja.