Grb RH crno bijeli

**REPUBLIKA HRVATSKA**

**ŠIBENSKO-KINSKA ŽUPANIJA**

**GRAD DRNIŠ**

**GRADSKO VIJEĆE**

KLASA:\_\_\_\_\_\_\_\_\_\_\_\_ URBROJ:\_\_\_\_\_\_\_\_\_\_\_\_

Drniš, \_\_\_\_\_\_\_\_\_\_\_\_\_\_

Na temelju članka 7. stavka 1. točke 2. i članka 12. stavka 1. i 3. Zakona o ustanovama („Narodne novine“, broj 76/93., 29/97, 47/99, 35/08,127/19 i 151/22), članka 196. Zakona o socijalnoj skrbi („Narodne novine”, broj 18/22, 46/22, 119/22, 71/23, 156/23), članka 35. stavka 1. točke 5. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01 - vjerodostojno tumačenje, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15, 123/17, 98/19 i 144/20.) i članka 51. Statuta Grada Drniša („Službeni Glasnik Grada Drniša“, broj, 2/21 i 2/22) Gradsko vijeće Grada Drniša na \_\_\_\_\_\_. sjednici održanoj \_\_\_\_\_\_\_\_ 2025. godine donijelo je

**O D L U K U**

**o osnivanju Javne ustanove socijalne skrbi**

**za pružanje usluga u zajednici-Centar za starije osobe Drniš**

**l. TEMELJNE ODREDBE**

**Članak 1.**

Ovom Odlukom osniva se javna ustanova socijalne skrbi za pružanje usluga u zajednici-Centar za starije osobe Drniš (u nastavku teksta: Centar) kao javna ustanova za pružanje socijalnih usluga propisanih Zakonom o socijalnoj skrbi.

**Članak 2.**

Osnivač Centra je Grad Drniš, OIB: 38309740312, Trg kralja Tomislava 1, 22320 Drniš (u nastavku teksta: Osnivač).

**Članak 3.**

Centar je javna ustanova i ima svojstvo pravne osobe, a upisuje se u sudski registar nadležnog trgovačkog suda i u Upisnik ustanova socijalne skrbi koji vodi ministarstvo nadležno za poslove socijalne skrbi .

1. **NAZIV, SJEDIŠTE I DJELATNOST CENTRA**

**Članak 4.**

Centar će obavljati djelatnost, poslovati i sudjelovati u pravnom prometu pod nazivom: „Centar za pružanje usluga u zajednici-Centar za starije osobe Drniš“.

Sjedište Centra je u Drnišu, Trg kralja Tomislava 1.

Centar može promijeniti naziv i sjedište samo odlukom Osnivača.

Promjena sjedišta Centra upisuje se u sudski registar ustanova.

**III. DJELATNOST CENTRA**

**Članak 5.**

Djelatnost Centra je pružanje slijedećih socijalnih usluga:

1. savjetovanje
2. stručna procjena
3. psihosocijalno savjetovanje
4. socijalno mentorstvo
5. psihosocijalna podrška
6. pomoć u kući
7. boravak
8. organizirano stanovanje i/ili smještaj
9. poludnevni boravak
10. skrb za starije osobe za vrijeme spriječenosti njegovatelja,
11. osobna asistencija
12. savjetovanje i podrška

Centar obavlja i druge poslove koji se odnose na:

1. podršku korisnicima i pružateljima izvaninstitucijskih oblika smještaja
2. predlaganje i poticanje aktivnosti u području socijalne skrbi na lokalnoj razini
3. procjenjivanje potreba korisnika i sudjelovanje u donošenju socijalnog programa za područje Grada Drniša
4. poticanje i razvijanje volonterskog rada i
5. obavljanje drugih poslova na temelju zakona i statuta Centra.

**IV. TIJELA CENTRA**

**Članak 6.**

Tijela Centra su: Ravnatelj, Upravno vijeće i Stručno vijeće.

* 1. **Ravnatelj**

**Članak 7.**

Voditelj Centra je ravnatelj.

Ravnatelj obavlja sljedeće poslove:

* organizira i vodi rad i poslovanje Centra,
* predstavlja i zastupa Centar i odgovoran je za zakonitost rada Centra,
* zastupa Centar u svim postupcima pred sudovima, upravnim i drugim državnim tijelima, te pravnim osobama s javnim ovlastima,
* može dati pismenu punomoć drugim osobama da zastupaju Centar u pravnom prometu u granicama svojih ovlasti,
* određuje osobe ovlaštene za potpisivanje financijske i druge dokumentacije,
* vodi stručni rad Centar i odgovoran je za njega,
* poduzima sve pravne radnje u ime za račun Centra i donosi sve odluke vezane uz poslovanje, osim odluka iz nadležnosti Upravnog vijeća Centra,
* odlučuje o nabavci i prodaji osnovnih sredstava, o izvođenju investicijskih radova, investicijskog održavanja kojih pojedinačna vrijednost ne prelazi 5.000,00 EUR-a,
* pokreće postupak donošenja i usklađivanja općih akata s odredbama određenog zakona,
* predlaže Upravnom vijeću program rada, plan razvoja i poduzima mjere za njihovo provođenje,
* provodi odluke Upravnog vijeća,
* donosi odluke o potrebi zapošljavanja radnika, o izboru kandidata za obavljanje

poslova pojedinog radnog mjesta, te sklapa s njima ugovor o radu,

* donosi odluke u I. stupnju o pojedinačnim pravima radnika u slučajevima utvrđenim zakonom i općim aktima,
* podnosi pisano izvješće Upravnom vijeću o cjelokupnom poslovanju Centra,
* obavlja i druge poslove u skladu sa zakonom, statutom i općim aktima.

Ravnatelj ne može bez posebne ovlasti Upravnog vijeća ili Osnivača nastupati kao druga ugovorna strana i s ustanovom sklapati ugovore u svoje ime i za svoj račun, u svoje ime, a za račun drugih osoba, ili u ime i za račun drugih osoba.

**Članak 8.**

Ravnatelja na temelju javnog natječaja imenuje Upravno vijeće uz prethodnu suglasnost Osnivača.

Mandat ravnatelja traje četiri (4) godine, a ista osoba može se ponovno imenovati za ravnatelja. Za ravnatelja može biti imenovana osoba koja ispunjava zakonom propisane uvjete.

Upravno vijeće razrješuje ravnatelja pod uvjetima i na način utvrđen zakonom i Statutom Centra.

**Članak 9.**

Do imenovanja ravnatelja Centrom upravlja privremeni ravnatelj.

Privremenog ravnatelja imenuje Osnivač posebnom odlukom.

Privremeni će ravnatelj u suradnji sa Osnivačem, obaviti pripreme za početak rada ustanove, a posebno je obvezatan pribaviti potrebne dozvole, mišljenja i suglasnosti, koordinirati sa investitorom gradnju i opremanja Centra, podnijeti zahtjev za utvrđivanje i ispunjavanje minimalnih uvjeta za pružanje socijalnih usluga, obaviti sve potrebne radnje za njegovo stavljanje u funkciju, te podnijeti prijavu za upis Centra u sudski registar nadležnog Trgovačkog suda.

Mandat privremenom ravnatelju traje do izbora ravnatelja, a najdulje dvanaest mjeseci od dana imenovanja.

* 1. **Upravno vijeće**

**Članak 10.**

Centrom upravlja Upravno vijeće čije predstavnike Osnivača imenuje gradonačelnik.

Upravno vijeće:

* + - * donosi Statut uz suglasnost Osnivača,
      * donosi druge pravne akte,
      * donosi program rada i razvoja Centra i nadzire njihovo izvršenje,
      * donosi financijski plan u okviru raspoloživi sredstava za institucionalne i izvaninstitucionalne oblike socijalne skrbi,
      * donosi godišnji obračun,
      * podnosi Osnivaču izvješća o poslovanju Centra najmanje jednom godišnje,
      * predlaže Osnivaču promjene i proširenje djelatnosti,
      * daje Osnivaču i ravnatelju prijedloge i mišljenja o pojedinim pitanjima,
      * imenuje i razrješava ravnatelja, te sklapa s njim ugovor o radu,
      * raspravlja i odlučuje o izvješćima ravnatelja,
      * donosi odluke u drugom stupnju u svezi s pravima radnika,
      * odlučuje o nabavci, odnosno prodaji osnovnih sredstava, o izvođenju investicijskih radova, investicijskog održavanja kojih pojedinačna vrijednost ne prelazi 15.000,00 EUR-a, dok za odlučivanje o nabavci i prodaji osnovnih sredstava, izvođenju investicijskih radova i dr. čija je pojedinačna vrijednost veća od 15.000,00 EUR-a Upravno vijeće dužno je ishodovati suglasnost Osnivača,
      * donosi poslovnik o svom radu,
      * obavlja i druge poslove utvrđene zakonom, statutom i drugim općim aktima Centra.

**Članak 11.**

Upravno vijeće ima 5 članova i čine ga:

* + - * 3 predstavnika Osnivača,
      * 1 predstavnik radnika zaposlen u Centru,
      * 1 predstavnik korisnika Centra ili njegov zakonski zastupnik.

Predstavnici Osnivača u Upravnom vijeću moraju imati najmanje završen specijalistički diplomski stručni ili diplomski sveučilišni studij odnosno integrirani preddiplomski i diplomski sveučilišni studij.

Predsjednika i zamjenika predsjednika Upravnog vijeća bira i razrješava Upravno vijeće između predstavnika Osnivača.

Upravno vijeće donosi odluke nadpolovičnom većinom glasova ukupnog broja članova.

Način imenovanja odnosno izbora članova Upravnog vijeća iz reda radnika Centra i korisnika Centra utvrđuje se Statutom Centra.

* 1. **Stručno vijeće**

**Članak 12.**

Centar ima Stručno vijeće.

Stručno vijeće čine svi stručni radnici Centra koji obavljaju djelatnost socijalne skrbi u Centru.

Stručno vijeće raspravlja i daje ravnatelju i upravnom vijeću mišljenje i prijedloge o:

* stručnim pitanjima koja se odnose na djelatnost Centra,
* Ustroju Centra i podružnica,
* Utvrđivanju programa stručnog rada Centra,
* Potrebi stručnog usavršavanja stručnih radnika
* i drugim pitanjima vezanim za rad Centra.

**V. SREDSTVA ZA OSNIVANJE I POČETAK RADA CENTRA**

**Članak 13.**

Za obavljanje djelatnosti Centra, Osnivač planira izgraditi i opremiti građevine u Drnišu.

Oprema i potrebni stručni radnici osigurat će se prije početka rada Centra, sukladno

Pravilnicima i drugim propisima.

**Članak 14.**

Za osnivanje i početak rada Centra, Osnivač osigurava sredstva u Proračunu Grada Drniša.

Pored sredstava iz stavka 1. ovog članka, sredstva za rad Centra osiguravaju se:

* iz cijene usluga koju plaćaju korisnici,
* iz proračunskih sredstava nadležnog Ministarstva za one korisnike kojima je rješenjem Hrvatskog zavoda za socijalni rad osiguran smještaj u Centru, a njihovi prihodi i novčana sredstva nisu dostatna za plaćanje smještaja,
* iz donacija fizičkih i pravnih osoba,
* iz drugih izvora.

**VI. NAČIN RASPOLAGANJA S DOBITI**

**Članak 15.**

Centru nije cilj stjecanje dobiti već obavljanje djelatnosti socijalne skrbi o starijim osobama.

Sukladno odredbi iz stavka 1. ovog članka, moguću ostvarenu dobit Centar će koristiti isključivo za obavljanje i razvoj svoje djelatnosti ili prema odluci Osnivača.

**VII. POKRIVANJE GUBITAKA I OGRANIČENJA RASPOLAGANJA IMOVINOM**

**Članak 16.**

Centar ne može bez suglasnosti Osnivača steći, opteretiti ili otuđiti nekretninu ili drugu imovinu.

U pravnom prometu Centar odgovara cjelokupnom svojom imovinom, a Osnivač odgovara solidarno i neograničeno za obveze Centra.

**VIII. OSTALE ODREDBE**

**Članak 17.**

Centar ima Statut kojim se uređuje ustroj Centra, tijela Centra i njihova nadležnost i način odlučivanja, te druga pitanja od značenja za obavljanje djelatnosti i poslovanje Centra.

Statut Centra donosi Upravno vijeće uz prethodno pribavljenu suglasnost Osnivača u roku od 60 dana od dana imenovanja.

**Članak 18.**

Centar se osniva na neodređeno vrijeme.

**Članak 19.**

Centar će započeti s radom po izvršenju upisa u upisnik ustanova socijalne skrbi pri nadležnom Ministarstvu, a po prethodno:

* pribavljenom rješenju nadležnog Ministarstva da je ova Odluka u skladu sa Zakonom o socijalnoj skrbi,
* izvršenju upisa Centra kao javne ustanove socijalne skrbi u sudski registar nadležnog trgovačkog suda,
* pribavljenom rješenja nadležnog odjela Šibensko-kninske županije o ispunjavanju uvjeta za početak rada Centra, a posebno uvjeta glede prostora, opreme, stručnih i drugih djelatnika, te da su opći akti Centra u skladu sa Zakonom i posebnim propisima.

Centar stječe svojstvo pravne osobe upisom u sudski registar.

**IX. ZAVRŠNE ODREDBE**

**Članak 20.**

Ova Odluka stupa na snagu osmog dana od dana objave u „Službenom glasniku Grada Drniša“.

Predsjednik

Tomislav Dželalija, dipl.ing.

OBRAZLOŽENJE

Grad Drniš kontinuirano provodi čitav sklop mjera i akcija usmjerenih na kvantitativno i kvalitativno poboljšanje načina života stanovnika Grada Drniša. Jedan od ciljeva politike Grada Drniša usmjeren je na podizanje kvalitete i osiguranja adekvatne socijalne i zdravstvene skrbi građanima treće životne dobi. Projekt izgradnje javne ustanove socijalne skrbi za pružanje usluga u zajednici - Centra za starije osobe (dalje u tekstu; Centar), iznimno je bitan uzmemo li u obzir da je trend takav da starimo kao nacija.

Odredbom članka 7. stavka 1. točkom 2. Zakona o ustanovama („Narodne novine“ broj 76/93, 29/97, 47/99, 35/08, 127/19, 151/22) utvrđeno je da javnu ustanovu, između ostalih, može osnovati i Grad u okviru svoga samoupravnog djelokruga, a sukladno zakonu.

Člankom 12. stavkom 1. točkom 2. Zakona o ustanovama („Narodne novine“ broj 76/93, 29/97, 47/99, 35/08, 127/19, 151/22) utvrđeno je da jedinica lokalne i područne (regionalne) samouprave osniva ustanovu odlukom predstavničkog tijela.

Postupajući temeljem odredbe članka 196. Zakonom o socijalnoj skrbi („Narodne novine“ broj 18/22, 46/22 i 119/22, 71/23, 156/23) utvrđeno je tko može osnovati Centar i to pod uvjetima i na način propisan ovim Zakonom i zakonom kojim se uređuje ustanove.

Člankom 197. Zakonom o socijalnoj skrbi osnivač je dužan od nadležnog Ministarstva zatražiti ocjenu usklađenosti akta o osnivanju sa zakonom o socijalnoj skrbi i Zakonom o ustanovama. Ministarstvo je dužno donijeti rješenje o usklađenosti akta o osnivanju bez odgode, a najkasnije u roku od 30 dana od dana podnošenja urednog zahtjeva, a ako rješenje ne donese u propisanom roku, smatrati će se da je u skladu sa Zakonima kojima se regulira predmetna materija.

Odredbom članka 35. Zakon o lokalnoj i područnoj (regionalnoj) samoupravi („("Narodne novine" broj 33/01, 60/01 - vjerodostojno tumačenje, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15, 123/17, 98/19 i 144/20) propisano je da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave.

Člankom 51. statuta Grada („Službeni Glasnik Grada Drniša“ broj, 2/21 i 2/22) propisano je da Gradsko vijeće donosi odluke i druge opće akte koji su mu stavljeni u djelokrug zakonom.

PROČELNIK

Marija Lovrić, dipl.iur.